“แบงก์ชาตินิวซีแลนด์” จ่อขึ้นดอกเบี้ยแตะ 4% หวังสกัดเงินเฟ้อ
“แบงก์ชาตินิวซีแลนด์” เล็งปรับขึ้นอัตราดอกเบี้ยนโยบายให้สูงถึง 4.25% ซึ่งชะลอเศรษฐกิจและชะลอแรงกดดันเงินเฟ้อ
“แบงก์ชาตินิวซีแลนด์” เล็งปรับขึ้นอัตราดอกเบี้ยนโยบายให้สูงถึง 4.25% ซึ่งชะลอเศรษฐกิจและชะลอแรงกดดันเงินเฟ้อ
22 ส.ค. 2565

ผู้สื่อข่าวรายงานว่า ธนาคารกลางนิวซีแลนด์ (RBNZ) เปิดกว้างต่อความเป็นไปได้ในการปรับขึ้นอัตราดอกเบี้ยนโยบายให้สูงถึง 4.25% ท่ามกลางความไม่แน่นอนเกี่ยวกับปริมาณการคุมเข้มนโยบายการเงินที่จำเป็นต่อการควบคุมเงินเฟ้อ
ทั้งนี้ นายคริสเตียน ฮอว์เคสบี้ รองผู้ว่าการธนาคารกลางนิวซีแลนด์ในสัมภาษณ์กับสำนักข่าวบลูมเบิร์กนิวส์ในวันนี้ว่า RBNZ คาดการณ์ว่าอัตราดอกเบี้ยนโยบายจะแตะจุดสูงสุดที่ 4.1% ในช่วงกลางปี 2566 ซึ่งหมายความว่ามีความเสี่ยงที่อัตราดอกเบี้ยนโยบายจะปรับขึ้นแตะ 4.25%
“โดยยังไม่แน่ใจว่าอัตราดอกเบี้ยนโยบายจะไปสู่จุดใด อาจจะเป็น 4% หรือ 4.25%” นายฮอว์เคสบี้ กล่าว
สำหรับ RBNZ ต้องการให้อัตราดอกเบี้ยนโยบายอยู่เหนือค่ากลางอย่างมีนัยสำคัญ ซึ่งจะชะลอเศรษฐกิจและชะลอแรงกดดันเงินเฟ้อ แต่ยอมรับว่าระดับค่ากลางดังกล่าวอาจสูงกว่าประเมินเอาไว้ก่อนหน้านี้ที่ 2% โดย RBNZ มีมติปรับขึ้นดอกเบี้ยนโยบายสู่ 3% จาก 2.5% ในสัปดาห์ที่ผ่านมา พร้อมระบุว่าการเดินหน้าปรับขึ้นดอกเบี้ยอย่างรวดเร็วยังคงเป็นเรื่องเหมาะสม
นายฮอว์เคสบี้กล่าวว่า RBNZ ไม่ได้กำหนดค่ากลางดอกเบี้ยใหม่ แต่ “กรรมการ RBNZ คุยกันเอาไว้ที่กรอบ 2 – 3%”
นอกจากนี้ นายฮอว์เคสบี้ระบุว่า เศรษฐกิจนิวซีแลนด์มีความยืดหยุ่นมากกว่าที่เราเคยคาดการณ์เอาไว้ก่อนหน้านี้ โดยการบริโภคและอุปสงค์ภายในประเทศปรับตัวขึ้นมากกว่าในผลสำรวจความเชื่อมั่นธุรกิจและความเชื่อมั่นผู้บริโภค